KUNSILL TAL-UNJONI EWROPEA MT Brussell, 6 ta' April 2009 8407/1/09 REV 1 (Presse 75) P 39/09 (OR. en) Dikjarazzjoni mill-Presidenza f'isem l-Unjoni Ewropea dwar l-illanċjar tas-"satellita ta' komunikazzjoni sperimentali" mir-Repubblika Demokratika tal-Poplu tal-Korea L-UE tikkundanna bil-qawwa l-illanċjar tas-"satellita ta' komunikazzjoni sperimentali" li twettaq fil-5 ta' April 2009 mill-gvern tar-Repubblika Demokratika tal-Poplu tal-Korea (RDPK) bi ksur tar-Riżoluzzjoni 1718 tal-KSNU. Dawn l-azzjonijiet joħolqu tensjonijiet addizzjonali fuq l-istabbiltà reġjonali fi żmien meta l-kwistjoni nukleari mhix solvuta tal-Peniżola Koreana teħtieġ bini ta' fiduċja reċiproka. Tali azzjonijiet huma wkoll kwistjoni ta' tħassib aktar ġenerali minħabba l-implikazzjonijiet ta' proliferazzjoni globali tagħhom. L-UE tħeġġeġ lir-RDPK biex tikkonforma mar-Riżoluzzjoni 1718 tal-KSNU u tissospendi b'mod immedjat l-attivitajiet kollha marbuta mal-programm missilistiku ballistiku tagħha u tabbanduna l-armi nukleari u l-programmi nukleari eżistenti kollha b'mod komplet, verifikabbli u irriversibbli. L-UE ser tkompli tappoġġa b'mod attiv l-isforzi biex jiġu solvuti paċifikament il-kwistjonijiet ta' sigurtà fil-Peniżola Koreana. Il-Pajjiżi Kandidati t-Turkija, il-Kroazja*, u dik li kienet ir-Repubblika Jugoslava tal-Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u l-kandidati potenzjali l-Albanija, il-Bosnja-Ħerzegovina, il-Montenegro, u l-pajjiżi tal-EFTA, membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina, ir-Repubblika tal-Moldova, l-Armenja u l-Ġeorġja jallinjaw ruħhom ma' din id-dikjarazzjoni. * Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.